Fico, Robert, predseda vlády SR (2015-05-27):
Ďakujem pekne. Vážená pani podpredsedníčka Národnej rady, dúfam, že nebudem obvinený, že chcem zabrániť niekomu vystúpiť, aby bol pred televíznymi kamerami. (Reakcia z pléna.) No tak to som rád, keď už je po všetkom, tak aspoň nemôžem byť obvinený. Ale jednej veci nerozumiem a, prosím, mi to vysvetlite. Pravdepodobne už mi chýba ten parlamentný rozmer, aby som niektoré veci chápal. Opozícia požiadala vládu, aby sme predložili informáciu o privatizácii Slovenských elektrární. My sme im vyhoveli a tú informáciu sme dnes predložili. A namiesto toho, aby ste sa bavili o tejto informácii, tak otvárate témy, ktoré s touto témou nemajú nič spoločné. To nie je naša téma, vy ste to chceli. My vám odpovedáme na vašu požiadavku. Myslím, že to bol pán Dzurinda, ktorý dal návrh, že poďme spoločne hovoriť o privatizácii Slovenských elektrární. A keď vás tak počúvam, tak o chvíľku budeme možno, ja neviem, pri bytoch a domoch a všetkom tom, čo je typické pre opozíciu, keď nepozná odpovede na elementárne otázky. Dámy a páni, celý môj problém spočíva v tom, či ešte chápete v opozícii, čo je to národnoštátny záujem (potlesk). Dobre, predali ste (potlesk), dobre, predali ste Slovenské elektrárne, bola privatizácia. My máme iný pohľad na privatizáciu. Pánovi poslancovi Přidalovi chcem povedať, že on citoval aj uznesenie z roku 2002, ale nepovedal, čo bolo jeho obsahom. Obsahom tohto uznesenia, pán poslanec Přidal, bolo, že sa má predať 49 % akcií Slovenských elektrární a že sa má vyčleniť Vodná elektráreň Gabčíkovo. Ako je možné, že v roku 2004 ste boli ticho, mlčali ste, keď sa toto uznesenie zmenilo na 66 % a súčasne sa urobili všetky opatrenia na to, aby sa súčasťou privatizácie veľkým oblúkom stala aj Vodná elektráreň Gabčíkovo? Hovorme o národnoštátnom záujme Slovenskej republiky. Je národnoštátnym záujmom Slovenskej republiky, aby perla vodného hospodárstva, Vodná elektráreň Gabčíkovo, bola pod kontrolou Slovenskej republiky? Je. (Potlesk.) Tak nás podporte v tom! (Potlesk.) Prečo nás teraz obviňujete, že sme urobili nejaké kroky na opätovné získanie tejto elektrárne? Je to najväčšia vodná elektráreň na Slovensku. Produkuje toľko elektrickej energie ako všetky vodné elektrárne na Slovensku. Produkuje 10 % elektriny, ktorá je vyrobená zo slovenských elektrární. Ak to mám dostať do nejakej polohy symbolickej, každá desiata žiarovka na Slovensku svieti vďaka elektrine, ktorá pochádza z Vodnej elektrárne Gabčíkovo. Choďte sa teraz pozrieť, čo sa deje vo Vodnej elektrárni Gabčíkovo vzhľadom na dobrý stav vody v Dunaji! Elektráreň ide na absolútne plné tempo. Všetky stroje idú na 100 percent. Máme plný výkon. Takúto perlu ste odovzdali zadarmo na 30 rokov Talianom a ste teraz urazení, keď vám na vašu otázku odpovedáme, že ako to vlastne bolo, a kričíte, že však v podstate to bolo dobré a bolo to fajn. Mňa mrzí, dámy a páni z opozície, že namiesto toho, aby ste aplaudovali vláde Slovenskej republiky, že zabojovala za Vodnú elektráreň Gabčíkovo, my sme sa nebili o Slovenské elektrárne, tak obhajujete záujmy talianskej spoločnosti Enel. Veď je to trápne. Vy si vypýtate informáciu, potom si zoberiete podklady z talianskej spoločnosti Enel a čítate nám tu podklady talianskej spoločnosti Enel. Načo ste to robili? Mali ste prísť s nejakou inou argumentáciou a nie s tou, ktorú vám dávajú vaši talianski priatelia. Dámy a páni (smiech a reakcie z pléna)... Pán poslanec, ja si chcem užiť, chcem si užiť aj ja trošku, pretože mám dosť povinností na to, aby som počúval túto rétoriku, ktorá prichádza zo strany opozície ako takej. Chcem reagovať na niektoré poznámky... (Výkrik z pléna.) Ja by som očakával od dvojnásobného premiéra iné správanie, ale to je tvoj problém, pán Dzurinda, samozrejme. (Potlesk.) Predsa len by som chcel zareagovať... (Prerušenie vystúpenia predsedajúcou.)